J. Mikolaj, podpredseda vlády a minister školstva SR: (2008-09-10):
Návrh zákona reaguje najmä na udalosti pri futbalových stretnutiach na štadiónoch najvyššej súťaže, ale aj na opatrenia, odporúčania Rady Európskej únie na účely medzinárodnej policajnej spolupráce a opatrenia na predchádzanie násiliu a výtržnostiam a ich kontrole v súvislosti s futbalovými zápasmi s medzinárodným rozmerom, na ktorých je zainteresovaný aspoň jeden členský štát. Cieľom navrhovanej úpravy je zvýšenie úrovne správania sa divákov a zvýšenie bezpečnosti na štadiónoch, najmä v športových odvetviach, ďalej tento zákon je v súlade s európskym dohovorom o predchádzaní násilia a v súlade s programovým vyhlásením vlády. Návrhom zákona chceme prijať primerané legislatívne opatrenia obsahujúce sprísnenie sankcií za nedodržiavanie poriadku alebo aj zavádzanie iných vhodných prostriedkov, napríklad funkčný kamerový informačný systém. Navrhujeme, aby športové organizácie, kluby spolu s ich majiteľmi, štátnymi orgánmi, obcami prijali konkrétne opatrenia pri vstupoch na štadióny i na štadiónoch samotných s cieľom predísť násiliu a vládnutia davu. Legislatívnou úpravou chceme riešiť vylúčenie zo zápasov a štadiónov alebo zákaz vstupu na ne registrovaným alebo potenciálnym výtržníkom, osobám pod vplyvom alkoholu alebo drog, a to v medziach právnych možností: vybavenie štadiónov funkčným a účinným kamerovým informačným systémom, zákaz vnášania alkoholických nápojov divákmi na štadióny, obmedzenie a podľa možnosti zákaz predaja a akejkoľvek distribúcie alkoholických nápojov a zabezpečenia, aby všetky dostupné nápoje boli v bezpečných obaloch. Zabezpečenia, aby stavebné úpravy a konštrukcie štadiónov zaručovali bezpečnosť divákov, mali zodpovedajúce bariéry, neuľahčovali násilie a umožňovali zásah bezpečnostných zložiek a polície. Ďalej účinné oddelenie skupín mužstiev súperiacich fanúšikov, sprísnenie predaja lístkov, dôkladnú prípravu a vzdelávanie usporiadateľskej služby a rozšírenie ich právomoci, taxatívne určenie povinnosti organizátorov, ale tiež povinnosti a zákaz pre účastníkov v záujme dôslednej postihnuteľnosti a zrozumiteľnosti. V zákone sa taktiež navrhujú povinnosti obce vydať zákaz predaja podávania alebo užívania alkoholických nápojov na podujatiach, ak o to požiada organizátor podujatia alebo policajný zbor. Navrhuje sa tiež povinnosť obce zakázať podujatie v prípade ohrozenia života na základe včasného oznámenia rizika organizátorom. Návrh zákona tiež preberá určité praktické skúsenosti z krajín alebo štátov Európskej únie, ktoré už dlhodobo bojujú proti diváckemu násiliu, najmä zavedeniu funkčného kamerového informačného systému, ktorý umožní identifikáciu výtržníkov. Zavedením informačného systému na určených športových štadiónoch očakávame efektívnejšie stíhanie násilníkov a narušiteľov verejného poriadku a zvýšenie bezpečnosti. Návrh zákona čiastočne novelizuje zákon č. 288/1997 Z. z. o telesnej kultúre stanovením povinnosti vzdelávania usporiadateľov na športových podujatiach v akreditovaných vzdelávacích zariadeniach vrátane novelizácie vyhlášky o spôsobilosti a navrhuje sa novelizácia zákona o priestupkoch z dôvodu zosúladenia so súčasným právnym stavom. Predmetný návrh zákona je v súlade s Ústavou Slovenskej republiky a ostatnými zákonmi, ako aj medzinárodnými dokumentmi, ktorým je Slovenská republika viazaná. Nebudem mať dopad na životné prostredie a zamestnanosť. Ďakujem pekne.